Dunaszekcső község Képviselőtestülete

1/1992.

Jegyzőkönyv

Készült: a Dunaszekcső községi képviselőtestület 1992. január 15-én megtartott üléséről.

Jelen vannak: dr. Schmidt József,

Dr. Pálos Ferenc,

Dr. Márton Lázár,

Dr. Wilhelm József, 

Draskovits Pál,

Szödényi István,

Guzsván Lajosné,

Hetényi Ádámné,

Sándor József helyi képviselők, továbbá

Hegedűs György, Gubik Gézáné, tanácskozási joggal mehívottak.

Dr. Schmidt József polgármester üdvözli a helyi képviselőket, valamint a tanácskozási joggal meghívottakat.

Megállapítja, hogy az ülés határozatképes, mert mind a 9 fő képviselő jelen van.

Ezután az ülést megnyitja, majd javaslatot tesz a napirendi pontokra, melyet a képviselők egyhangúlag elfogadtak, így az alábbi napirendi pontokat tárgyalták meg:

Napirendi pontok:

1.) Lejárt határidejű határozatok, két ülés között történtek

Előadó: dr. Schmidt József polgármester

2.) A Körjegyzőség beszámolója eddigi működéséről

Előadó: Hegedűs György körjegyző 

3.) Egyebek

NAPIRENDEK TÁRGYALÁSA

1.) napirendi pont: Lejárt …

Dr. Schmidt József polgármester elmondja, hogy lejárt határidejű határozatunk nincs.

Két ülés között történtekről:

· Másodállásban új átalánydíjas villanyszerelőt foglalkoztatunk – Poros Mihály személyében - később kisebb bérmunkákkal is megbízzuk.
· A Rév utcai szolgálati lakást eladtuk 700 e Ft-ért, mely összeget a vevő már kifizetett.

· Az iskola igazgatója köszönetét fejezte ki a karácsonyi gyermekműsorhoz nyújtott önkormányzati támogatásért. 

· Javasolja a testületnek, hogy a kábel tévével foglalkozókat részesítse elismerésben a végzett munkájukért. Az elismerést a kábeltévé legközelebbi adásában közzétesszük – név nélkül.

· Javasolja az iskolakerítés országúti részének lebontását, mivel rossz állapotban van. Szerinte a fenyők és a patak ezen az oldalon elegendőek lennének.

Hetényi Ádámné: A kerítés lebontása ellen tiltakozik, túl nyitott lesz az iskola, és félő, hogy átjáró ház lesz.

Szödényi István: Ebben döntsön az iskolaigazgató, hogy maradjon-e a kerítés – helyreállítás után – vagy kerüljön lebontásra.

Hegedűs György: Ez nemcsak iskola probléma, a falukép szempontjából is lényeges.

A képviselőtestület véleménye, hogy az iskolakerítés további sorsát illetően döntsön az iskola igazgatója.

A napirendhez kérdés, több hozzászólás nem volt, a képviselőtestület 9 szavazattal 0 ellenében az alábbi határozatot hozta:

1/1992. számú határozat

1.) A képviselőtestület a lejárt határidejű határozatokról szóló nemleges jelentést elfogadja, és a két ülés között történt eseményekről szóló tájékoztatást tudomásul veszi.

2.) A képviselőtestület a kábeltévé szervezésével foglalkozókat, a végzett munkájukért elismerésben részesíti.

2.) napirendi pont: A Körjegyzőség beszámolója eddigi működéséről (írásban mellékelve)

Szödényi István: Az iránt érdeklődik, hogy hány fő menekült van Dunaszekcsőn?
Hegedűs György: A két községben összesen 50 fő, ebből Dunaszekcsőn 34 fő, Bárban 16 fő.

Több kérdés, hozzászólás nem volt, a képviselőtestület 9 szavazattal 0 ellenében az alábbi határozatot hozta:

2/1992. számú határozat
1.) A képviselőtestület a körjegyzőség eddig végzett munkájáról szóló beszámolót elfogadja.

2.) Megállapítja, hogy mint szervezeti forma megfelel mindkét község és képviselőtestülete érdekeinek, biztosítja az igazgatási feladatok jó színvonalú ellátását, és azért – amennyiben Bár község képviselőtestülete is így dönt – fenntartása indokolt.

3.) napirendi pont: Egyebek 

Dr. Schmidt József polgármester: Ismerteti, hogy január 1-től a szemétszállítást Sárközi János vállalkozó végzi, 3 hét próbaidővel. Sárközi János 350 e Ft-ért vállalná egy évre a szemétszállítás elvégzését, míg Csajági László – aki az elmúlt évben végezte – 450 e Ft-ért.

Úgy tűnik, hogy Sárközi János elhamarkodottan ígért, mert már a mai napon azzal a kéréssel fordult az önkormányzathoz, hogy 400 e Ft-ra emelje meg a díjat.

Kéri a testület véleményét a három heti munkájáról és az esetleges díjemelésről, továbbá, hogy a két vállalkozó közül melyikükkel kössük meg a szerződést 1992. évre.

Dr. Wilhelm József: Csajági Lászlóval az elmúlt évben milyen szerződés lett kötve?

Hegedűs György: Fix összegű és egy évre szóló szerződést kötöttünk Csajágival.

Sándor József: Sárközi János 3 heti munkájáról jó a véleménye, mivel zártrendszerű a szerkezet, higiénikusabb a szemétszállítás.

Szödényi István: Véleménye megegyezik az előtte felszólalóval.

Dr. Wilhelm József: A műanyagkukák miatt is jobb ez a fajta szemétszállítás.

Hegedűs György: A 350 e Ft-ot alacsonynak tartja, főleg ha Bár községhez viszonyítjuk, ahol 180 e Ft-ot fizetnek a szemétszállításért és sokkal kevesebb utca van.

Dr. Schmidt József polgármester: Először bizonyítson legalább 3 hónapig az eredeti összegért, és utána ha jól végzi a munkát lehet 50 e Ft-tal megemelni a díjat. Aki a javaslatával egyetért, kézfeltartással szavazzon.
Több kérdés, hozzászólás nem volt, a képviselőtestület 9 szavazattal 0 ellenében az alábbi határozatot hozta:

3/1992. számú határozat

A képviselőtestület javasolja a polgármesternek, hogy az 1992. évre a szemétszállítási szerződést Sárközi János Dunaszekcső, Szabadság tér 7. szám alatti lakossal kösse meg.

A vállalkozási díj II. n. évtől történő emelését a költségvetésben biztosítani kell.

Határidő: a szerződés megkötésére azonnal

Felelős: dr. Schmidt József polgármester

Dr. Schmidt József polgármester: Javasolja, hogy a szolgálati lakások lakbérét, valamint a nem lakás céljára szolgáló helyiségek – borbélyüzlet, büfé, videotéka, rendőrség, Gyuriczáné optikus – bérleti díját egységesen 20%-kal emeljük fel, tekintettel az inflációra.
Dr. Pálos Ferenc: Reálisnak és elfogadhatónak tartja a 20%-os emelést.

Hegedűs György: Az épületek állagmegóvására is oda kell figyelnünk, ha díjat emelünk.

Több kérdés, hozzászólás nem volt, a képviselőtestület 9 szavazattal 0 ellenében az alábbi határozatot hozta:

4/1992. számú határozat

A képviselőtestület a szolgálati lakások, valamint a nem lakás céljára szolgáló helyiségek (üzlet,  garázs, műhely) bérleti díját 20%-kal felemeli.

Határidő: 1992. február 1-től

Felelős: dr. Schmidt József polgármester

Dr. Schmidt József polgármester: Kéri a testület véleményét a gyakorlókert további sorsát illetően, adjuk-e bérbe, vagy pedig adjuk-e el? A kert 1 ha nagyságú, fölparcellázva könnyebb lenne akár a bérbe, akár az eladása. De akkor gondot okozna, hogy az épület melyik területhez tartozzon, illetve a vízvezeték stb. Legcélszerűbb lenne egy vállalkozónak bérbeadni az egész területet, négyzetméterenként 1-1,50 Ft összegért.
Dr. Wilhelm József: Irányárként 15 e Ft/év bérleti díjat javasol, ha több jelentkező lesz, versenytárgyaláson dönteni, ki kapja meg a kertet. Javasolja a kábeltévében meghirdetni.

A testület véleménye: A gyakorlókertet hirdessük meg a kábeltévében és több jelentkező esetén versenytárgyaláson döntsünk, hogy a kertet kinek adjuk ki bérbe.

Hetényi Ádámné: Mivel a művelődési házban a terembérleti díjak már régen lettek megállapítva, javaslatot tesz az új terembérleti díjakra, melyek egyrészt a fűtési idényre szólnak, másrészt a fűtési idényen kívüli időszakra. A javaslata mellékelve.

Mivel a mozi 130 e Ft veszteséggel zárta az elmúlt évet, javasolja meghirdetni vállalkozónak.

Javasolja továbbá, hogy az önkormányzat intézményei a termek használatáért 50%-os díjat fizessenek.

Szödényi István: Az ifjúsági klub használatáért egységesen 800 Ft díjat javasol megállapítani, az előterjesztett 1.000 Ft-tal szemben.

Több hozzászólás nem volt, a képviselőtestület 9 szavazattal 0 ellenében az alábbi határozatot hozta:
5/1992. számú határozat

A képviselőtestület a művelődési ház terembérleti díjait az alábbiakban állapítja meg:

Fűtési idényben:


Lakodalom
Bálok, zártkörű
Gyűlés, vásár



Rendezvények
5 órára

Táncterem
5.000
2.000
1.500



250 Ft/ó

Felnőtt klub
2.000
2.000
1.000

Moziterem
-
-
2.500

Mozi előtér
1.000
1.000
800

Szakköri
800
800
500

Ifjúsági klub
-
800
800

Klub szobák, öltözők
-
500
300

Fűtési idényen kívül:

Táncterem
4.000
2.000
1.000




150 Ft/ó

Felnőtt klub
1.500
1.500
1.000

Moziterem
-
-
2.000

Mozi előtér
1.000
1.000
800

Szakköri
800
800
500

Ifjúsági klub
-
800
800

Klub szobák, öltözők
-
500
300

A képviselőtestület az önkormányzat intézményeinek a termek használatáért 50%-os kedvezményt biztosít.

Határidő: 1992. február 1-től

Felelős: Hetényi Ádámné műv. ház. ig.

Hegedűs György: Ismerteti Balogh István és felesége Dunaszekcső, Újvárosi u. 30. szám alatti lakosok egyszeri vissza nem térítendő támogatás iránti kérelmét.

A kérelem nem felel meg a 7/1991. sz. önkormányzati rendelet előírásainak. Kérelmezők az építkezést nem 1989-ben kezdték meg.

Kérdés, hozzászólás nem volt, a képviselőtestület 5 szavazattal, 1 ellenszavazattal, 3 tartózkodással az alábbi határozatot hozta:

6/1992. számú határozat
A képviselőtestület a 7/1991. számú önkormányzati rendelet figyelembevételével Balogh István és felesége Dunaszekcső, Újvárosi u. 30. szám alatti lakosok lakásépítéshez vissza nem térítendő támogatás iránti kérelmét elutasítja.

Dr. Pálos Ferenc képviselő elment az ülésről.

Hegedűs György: Ismerteti Nédó Péter és felesége Dunaszekcső, Halász u. 23. szám alatti lakosok vissza nem térítendő támogatás iránti kérelmét, melyet lakásvásárláshoz kérnek.

A képviselőtestület 4 szavazattal 3 ellenében, 1 tartózkodás mellett határozatot nem hozott.

Ezért mivel egynemű szavazat nincs többségben, az SZMSZ értelmében a kérelmet a következő ülésen újra tárgyalni kell.

Dr. Schmidt József polgármester: A napközi egy részét Máté József Dunaszekcső, Posta u. 19. sz. alatti lakosnak adtuk ki bérbe, aki műanyag evezőlapátokat fog gyártani külföldre.

· A kuratórium összehívása aktuális lenne és februártól már lehet folytatni az ösztöndíjat.

· Bejelenti, hogy február 10-én falugyűlés lesz.

Több tárgy nem volt, a polgármester megköszönte a megjelenést és az ülést 18.15 órakor bezárta.

Kmft.


Dr. Schmidt József 
Hegedűs György


polgármester 
körjegyző 

Dunaszekcső Polgármesterétől

1/1992.

Meghívó

Dunaszekcső község Önkormányzati Képviselőtestülete 1992. január 15-én (szerda) délután 16 órai kezdettel ülést tart, melyre meghívom.

Az ülés helye: a községháza tanácskozó terme

Napirendi pontok:

1.) Lejárt határidejű határozatok, két ülés között történtek

Előadó: dr. Schmidt József polgármester

2.) A Körjegyzőség beszámolója eddigi működéséről

Előadó: Hegedűs György körjegyző 

3.) Egyebek

A 2.) napirendi ponthoz írásos anyag mellékelve!

Dunaszekcső, 1992. január 6.



Dr. Schmidt József



polgármester 

Előterjesztés a Dunaszekcső községi Képviselőtestület 1992. január 15-én
megtartandó ülésére „A Körjegyzőség beszámolója

az eddigi működéséről” c. napirendi ponthoz

Tisztelt Képviselőtestület!

A körjegyzőség, mint szervezeti felépítés illetve igazgatási forma nem volt ismeretlen a magyar közigazgatási rendszerben a tanácsrendszer kialakítása előtt.

Az önkormányzati törvény megváltozott tartalommal és formában ismét bevezette úgy, hogy az ezernél kevesebb lakosú, a megyén belül egymással határos községek az igazgatási feladataik ellátására körjegyzőséget alakítanak és tartanak fenn.

A körjegyzőség fenntartásának költségeihez az érdekelt képviselőtestületek a településük lakosságszámának arányában járulnak hozzá.
A törvény előírja, hogy a körjegyző évente beszámol minden képviselőtestületnek a körjegyzőség munkájáról. Ez a törvényi előírás indokolja a téma napirendre tűzését.

A körjegyzőség munkájának beindulásakor előnyt jelentett, hogy a két képviselőtestület rövid idő alatt megegyezett annak létrehozásáról, megállapodott a feltételekben, és a megyében elsőként nevezett ki körjegyzőt. Mindez együttesen azt jelentette, hogy fennakadás nélkül oldottuk meg a tanácsrendszer megszűnéséből adódó feladatokat.

Nem volt ilyen egyszerű és zökkenőmentes az új költségvetési év beindítása a gazdálkodásban, mert az önkormányzati törvény végrehajtásáról rendelkező pénzügyminiszteri rendeletek olyan részletszabályokat hoztak, amelyek – véleményem szerint – indokolatlanok. Pl. a körjegyzőség önálló tevékenységi szerv, ezért külön bankszámlával kell rendelkeznie. Ezen túlmenően összesen hat számla nyitásával kezdtük meg a gazdálkodást, de hét is lehetne, ha a bári adó nem a dunaszekcsői számlára futna be.

Nehezen szoktunk hozzá az új helyzethez: két képviselőtestület, két polgármester döntéseit kell végrehajtani mégpedig különböző módon. Mindkét testület és mindkét polgármester más stílusban és szemlélettel alakítja ki az álláspontját, hozza meg döntéseit, ehhez is megfelelően alkalmazkodni kell. Nagy munkaterhet jelent a testületek üléseinek jegyzőkönyvvel való követése, a döntések nyilvántartása, a helyi képviselők tájékoztatása. 1991-ben a dunaszekcsői testület 16,- a bári 11 ülést tartott.

Az önkormányzati törvény viszonylag erős polgármesteri jogállást teremtett. A mi esetünkben mindkét polgármester társadalmi megbizatásban látja el tisztségét, így délelőtt a munkahelyén található. Egyes esetekben gyors döntést kell hozni, ennek érdekében a munkahelyén kell zavarni, ami nem ideális dolog.

Ha pedig éppen akkor ott nem található, a döntéssel időt veszítünk vagy a kiadmányozási jog gyakorlásának hiánya miatt a leveleink késnek.
Az ügyfelek többsége délelőtt jelenik meg olyan ügyben, melynek elintézése, abban állásfoglalás kialakítása a polgármester hatáskörébe tartozik. Ilyenkor csak a bejelentés vagy a kérelem meghallgatására szorítkozhatunk, és ígéretet teszünk annak továbbítására.

A napirend címében a körjegyzőség beszámolóját jeleztem, de eddig a polgármesteri hivatal munkájáról esett szó. Ez nem véletlen, hiszen főleg az időszak elején nehéz volt eldönteni, hogy polgármesteri hivatali vagy körjegyzőségi minőségben járunk el.  A dolgozók többsége sokáig bizonytalan volt, hogy a két bélyegző közül melyiket használja, a levélre, határozatra melyik „fejrészt” írja.

Fokozva a bizonytalanságot a hatáskörök rendezésének késése. Az idő múlásával mindenki megértette: ha önkormányzati ügyről van szó, akkor polgármesteri hivatal-, ha hatósági ügyben (kötelezés, engedélyezés, tiltás) járunk el, körjegyzőség vagyunk.

Feladatainkat a szakigazgatási szerv jogálláshoz viszonyítva az alábbi személyi összetételben látjuk el: a körjegyzőn kívül 7 főállású és 3 hatórás ügyintéző, két hatórás adminisztrátor, takarító és kézbesítő dolgozik. Az adminisztrátorok közül az egyik teljes egészében, a másik részben ügyintézői feladatokat lát el. Bárban a hivatal és a polgármester munkáját 1 fő segíti állandó jelleggel.

Az év eleji „karcsúsítás” öt dolgozót érintett, a munkaidejük két-két órával csökkent. Ezt követte egy teljes létszámú csökkenés, hiszen februárban Furák János rokkantsági nyugdíjas lett.

A szervezeti és működési szabályzat rögzíti az ügyfélfogadás rendjét, azonban azt eddig nem sikerült betartani. Gyakorlatilag a teljes munkaidő alatt fogadunk ügyfeleket. A törvényi előírásnak megfelelően heti egy alkalommal Bárban is fogadónapot tartok.

A korábbi években – inkább felettes szervi előírásra – történt kísérlet a meghosszabbított ügyfélfogadás bevezetésére, azonban nem volt rá igény. Ez jelenleg is így van annak ellenére, hogy egyes városokban bevették ezt a formát a szabályzatokba. (Pl. legutóbb Pécsett)
A jogszabályok felülvizsgálata során szűntek meg hatáskörök, azonban újak is keletkeztek. Ezért az iktatott ügyek száma évek óta az ezer körül van főszámon is és a gyűjtőszámok alszámain is. Az állandó ügyek közül kiemelkedő, hogy a nagy ingatlanforgalom miatt sok a tulajdonjog átvezetés.

Az állami beavatkozás csökkenése következtében kevesebb a Polgári Törvénykönyvvel összefüggő ügy intézése. A gazdasági helyzet következtében csökkent az építési engedélyt kérők száma.

Egyszerűbbé vált a vállalkozókkal kapcsolatos ügyintézés. Az elmúlt év sajátossága volt a kárpótlási ügyekkel kapcsolatos ügyintézés. Annak ellenére, hogy konkrét feladatunk az érdemi ügyintézésben nem volt, sokan jöttek tanácsot kérni, a törvényt értelmezni. Az anyakönyvvezető kiadott 287 anyakönyvi kivonatot, melynek háromnegyed része a kárpótlással volt kapcsolatos. Ez a szám nagyobb lett volna, ha Bár az évszázad első felében nem a sombereki és a kölkedi körjegyzőséghez tartozik.

Tavaly is, de még most is feladat a jugoszláviai menekültekkel kapcsolatos ügyintézés. Az év végére a körjegyzőség területén lévő menekültek száma elérte az ötvenet. Minden héten megjelennek az élelmiszer- és tisztasági csomagok vásárlása ügyében (600 Ft/fő/hét az ellátmányuk). Az egyszerűsítés miatt az utóbbi másfél hónapban utalványt kapnak, melyet az ÁFÉSZ boltjában váltanak be. A költségeket meg kell előlegeznünk, és minden hónap ötödikéig igényeljük vissza a Menekültügyi Hivataltól.

A törvényesség betartása továbbra is fontos, de egyre nehezebb feladat, mert a régi jogszabályok hatálya időnként megkérdőjelezhető, az újak fogalmazása pedig többféle értelmezésre ad lehetőséget. Mindezek ellenére feltárt jogszabálysértést az év folyamán nem követtünk el, fellebbezést a II. fokú szerv nem bírált el az ügyfelek javára.

Ügyészi vizsgálat a szabálysértési ügyekre terjedt ki: A Baranya Megyei Főügyészség két év anyagát átvizsgálva törvénysértést vagy törvénysértő gyakorlatot illetve mulasztást nem tapasztalt.
Összességében elmondható, hogy az igazgatási ügyek intézése a hatósági munka jó színvonalú, a döntések megalapozottak, azokat a törvényesség jellemzi.

Az első év után tapasztalatokkal gazdagodva bízunk abban, hogy mindkét képviselőtestület döntéseit jól készítettük elő, a határozatok végrehajtása a követelményeknek megfelelt, ügyintézésünkkel egyik község lakosságának sem okoztunk hátrányt.

Határozati javaslat:

1.) A képviselőtestület a körjegyzőség eddig végzett munkájáról szóló beszámolót elfogadja.

2.) Megállapítja, hogy mint szervezeti forma megfelel mindkét község és képviselőtestülete érdekeinek, biztosítja az igazgatási feladatok jó színvonalú ellátását, és ezért – amennyiben Bár község képviselőtestülete is így dönt – fenntartása indokolt.

Dunaszekcső, 1992. január 7.



Hegedűs György



körjegyző 

	TEREMDÍJAK

	TÉLEN
	NYÁRON

	
	Lakodalom
	Bálok, zártkörű rendezvények
	Gyűlés, vásár 5 órára
	Lakodalom 
	Bálok, zártkörű rendezvények
	Gyűlés, vásár 5 órára

	Táncterem
	5.000
	2.000
	1.500

+250 Ft/ó
	4.000
	2.000
	1.000
+ 150 Ft/ó

	Felnőtt klub
	2.000
	2.000
	1.000
	1.500
	1.500
	1.000

	Moziterem
	-
	-
	2.500
	-
	-
	2.000

	Mozi előtér
	1.000
	1.000
	800
	1.000
	1.000
	800

	Szakköri
	800
	800
	500
	800
	800
	500

	Ifjúsági klub
	-
	800
	800
	-
	800
	800

	Klub-szobák, öltözők
	-
	500
	300
	-
	500
	300


